CELEX: 32018R0415
Language: lt
Date: 2018-03-16 00:00:00
Title: 2018 m. kovo 16 d. Komisijos reglamentas (ES) 2018/415, kuriuo nustatomos Europos Sąjungos etaloninės afrikinės arklių ligos tyrimo laboratorijos papildomos pareigos ir užduotys ir kuriuo iš dalies keičiami Tarybos direktyvos 92/35/EEB II priedas, Tarybos direktyvos 2000/75/EB II priedas ir Europos Parlamento ir Tarybos reglamento (EB) Nr. 882/2004 VII priedas (Tekstas svarbus EEE. )

19.3.2018   
            
            
               LT
            
            
               Europos Sąjungos oficialusis leidinys
            
            
               L 75/18
            
         KOMISIJOS REGLAMENTAS (ES) 2018/415
   2018 m. kovo 16 d.
   kuriuo nustatomos Europos Sąjungos etaloninės afrikinės arklių ligos tyrimo laboratorijos papildomos pareigos ir užduotys ir kuriuo iš dalies keičiami Tarybos direktyvos 92/35/EEB II priedas, Tarybos direktyvos 2000/75/EB II priedas ir Europos Parlamento ir Tarybos reglamento (EB) Nr. 882/2004 VII priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. balandžio 29 d. Tarybos direktyvą 92/35/EEB, nustatančią afrikinės arklių ligos kontrolės reikalavimus ir kovos su ja priemones (1), ypač į jos 18 straipsnį,
   atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (2), ypač į jos 19 straipsnio antrą pastraipą,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (3), ypač į jo 32 straipsnio 5 ir 6 dalis,
   kadangi:
   
               (1)
            
            
               Direktyvos 92/35/EEB 15 straipsnyje numatyta paskirti Europos Sąjungos etaloninę afrikinės arklių ligos tyrimo laboratoriją, nurodytą šios direktyvos II priede, o jos funkcijos ir pareigos išvardytos šios direktyvos III priede;
            
         
               (2)
            
            
               Direktyvos 2000/75/EB 16 straipsnyje numatyta paskirti Europos Sąjungos etaloninę mėlynojo liežuvio ligos tyrimo laboratoriją, nurodytą šios direktyvos II priedo A dalyje, o jos pareigos išvardytos šios direktyvos II priedo B dalyje;
            
         
               (3)
            
            
               Reglamento (EB) Nr. 882/2004 32 straipsnio 2 dalyje nustatytos Europos Sąjungos gyvūnų sveikatos sektoriaus etaloninių laboratorijų užduotys. Europos Sąjungos etaloninės gyvūnų sveikatos ir gyvų gyvūnų tyrimo laboratorijos, įskaitant Europos Sąjungos etaloninę afrikinės arklių ligos tyrimo ir Europos Sąjungos etaloninę mėlynojo liežuvio ligos tyrimo laboratorijas, yra išvardytos to reglamento VII priedo II dalyje;
            
         
               (4)
            
            
               po Jungtinės Karalystės pranešimo pagal Europos Sąjungos sutarties 50 straipsnį Direktyvos 2000/75/EB II priedo A dalyje nurodyta laboratorija turės nutraukti savo veiklą kaip Europos Sąjungos etaloninė mėlynojo liežuvio ligos tyrimo laboratorija;
            
         
               (5)
            
            
               atsižvelgiant į techninės kompetencijos, laboratorinių pajėgumų ir bendradarbiavimo su nacionalinėmis etaloninėmis laboratorijomis sinergiją, kylančią dėl afrikinės arklių ligos ir mėlynojo liežuvio ligos genetinio ir epidemiologinio ryšio, Europos Sąjungos etaloninė afrikinės arklių ligos tyrimo laboratorija, nurodyta Direktyvos 92/35/EEB II priede, turėtų taip pat prisiimti atsakomybę vykdyti Europos Sąjungos etaloninės mėlynojo liežuvio ligos tyrimo laboratorijos užduotis;
            
         
               (6)
            
            
               Ispanijos Žemės ūkio, žuvininkystės ir maisto ministerijos Laboratorio Central de Veterinaria - Área de Sanidad Animal (Madridas, Ispanija), veikianti kaip Europos Sąjungos etaloninės afrikinės arklių ligos tyrimo laboratorija, turėtų toliau vykdyti savo funkcijas ir pareigas pagal Direktyvą 92/35/EEB ir turėtų papildomai perimti Europos Sąjungos etaloninės mėlynojo liežuvio ligos tyrimo laboratorijos užduotis, kaip nustatyta Direktyvoje 2000/75/EB;
            
         
               (7)
            
            
               be to, dėl tam tikrų Europos Sąjungos etaloninės afrikinės arklių ligos tyrimo laboratorijos (t. y. Laboratorio Central de Veterinaria - Área de Sanidad Animal (Madridas, Ispanija)) kontaktinių duomenų pakeitimų, reikia atitinkamai iš dalies pakeisti Direktyvos 92/35/EEB II priedą;
            
         
               (8)
            
            
               turėtų būti nurodyta, kad laboratorijos, prisiimančios atsakomybę vykdyti Europos Sąjungos etaloninės afrikinės arklių ligos ir mėlynojo liežuvio ligos tyrimo laboratorijos užduotis, pavadinimas taip pat yra Europos Sąjungos etaloninė mėlynojo liežuvio ligos tyrimo laboratorija. Todėl Direktyvos 2000/75/EB II priedo A dalis turėtų būti atitinkamai iš dalies pakeista;
            
         
               (9)
            
            
               Reglamento (EB) Nr. 882/2004 VII priedas turėtų būti iš dalies pakeistas taip, kad jame būtų nurodyta Europos Sąjungos etaloninė afrikinės arklių ligos ir mėlynojo liežuvio ligos tyrimo laboratorija;
            
         
               (10)
            
            
               siekiant išvengti bet kokio Europos Sąjungos etaloninės mėlynojo liežuvio ligos tyrimo laboratorijos veiklos pertrūkio ir suteikti naujai paskirtai Europos Sąjungos etaloninei laboratorijai pakankamai laiko pradėti veiklą visu pajėgumu, tikslinga nustatyti, kad šis reglamentas būtų taikomas nuo 2019 m. sausio 1 d.;
            
         
               (11)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   
      Laboratorio Central de Veterinaria - Área de Sanidad Animal (Madridas, Ispanija) atlieka Europos Sąjungos etaloninės afrikinės arklių ligos ir mėlynojo liežuvio ligos tyrimo laboratorijos pareigas ir užduotis, kaip nustatyta atitinkamai Direktyvos 92/35/EEB III priede ir Direktyvos 2000/75/EB II priedo B dalyje.
   2 straipsnis
   Direktyvos 92/35/EEB II priedas iš dalies keičiamas pagal šio reglamento I priedą.
   3 straipsnis
   Direktyvos 2000/75/EB II priedo A dalis iš dalies keičiama pagal šio reglamento II priedą.
   4 straipsnis
   Reglamento (EB) Nr. 882/2004 VII priedas iš dalies keičiamas pagal šio reglamento III priedą.
   5 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2019 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. kovo 16 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 157, 1992 6 10, p. 19.
   
      (2)  OL L 327, 2000 12 22, p. 74.
   
      (3)  OL L 165, 2004 4 30, p. 1.
   
      I PRIEDAS
      Direktyvos 92/35/EEB II priede laboratorijos pavadinimas ir kontaktiniai duomenys pakeičiami taip:
      
         
                     „Laboratorio Central de Veterinaria - Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ESPAÑA“.
                  
               
   
   
      II PRIEDAS
      Direktyvos 2000/75/EB II priedo A dalyje laboratorijos pavadinimas ir kontaktiniai duomenys pakeičiami taip:
      
         
                     „Laboratorio Central de Veterinaria - Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ESPAÑA“.
                  
               
   
   
      III PRIEDAS
      Reglamento (EB) Nr. 882/2004 VII priedo II dalis iš dalies keičiama taip:
      
                  1.
               
               
                  2 ir 9 punktai išbraukiami;
               
            
                  2.
               
               
                  pridedamas 21 punktas:
                  „21.   ES etaloninė afrikinės arklių ligos ir mėlynojo liežuvio ligos tyrimo laboratorija
                  
                  
                              Laboratorio Central de Veterinaria - Área de Sanidad Animal
                           
                        
                              Ctra. M-106, P.K. 1,4
                           
                        
                              28110 Algete (Madrid)
                           
                        
                              ESPAÑA“.